Diari Oficial de la Generalitat Valenciana


Sumari del DOGV 6403, del 23-11-2010 (2010/12606)

ORDE 39/2010, de 12 de novembre, de la Conselleria d'Agricultura, Pesca i Alimentació, per la qual s'aprova el Reglament de la Indicació Geogràfica Protegida Cítrics Valencians i del seu consell regulador.
-------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2010/11/12/39/dof/vci/html**

### Dades del document

Número de DOGV
:   6403

Data del DOGV
:   23-11-2010

Secció del DOGV
:   I. DISPOSICIONS GENERALS

Número del document
:   2010/12716


Data del document
:   12-11-2010

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * denominació d'origen
    * legislació
    * agres

ORDE 39/2010, de 12 de novembre, de la Conselleria d'Agricultura, Pesca i Alimentació, per la qual s'aprova el Reglament de la Indicació Geogràfica Protegida Cítrics Valencians i del seu consell regulador. [2010/12762]  
Per mitjà de l'Orde de 21 de setembre de 2000, de la Conselleria d'Agricultura, Pesca i Alimentació, es va aprovar el Reglament de la Indicació Geogràfica Protegida Cítrics Valencians i del seu consell regulador.   
En la Llei 25/1970, de 2 de desembre, de l'Estatut de la Vinya, del Vi i dels Alcohols, es mantenen vigents les normes que conté la llei relatives als consells reguladors dels productes agroalimentaris amb denominació d'origen o específica diferents del vi, del vinagre de vi, dels vins aromatitzats, del brandi, del most i la resta de productes derivats del raïm.   
En el capítol XVII, titulat «La protecció dels sistemes de qualitat agroalimentària», de la Llei 10/2006, de 26 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat, es regula la gestió, el control i la certificació de les denominacions d'origen protegides, les indicacions geogràfiques, les especialitats tradicionals garantides i l'agricultura ecològica. La novetat fonamental recollida en este capítol XVII és la d'haver-se dotat de personalitat jurídica pròpia els consells reguladors o òrgans de gestió de les figures de qualitat diferenciada de la Comunitat Valenciana, a més de preveure la possibilitat de constituir-se com a corporacions de dret públic o privat. Al seu torn, es recull expressament la determinació de tots els consells reguladors de la Comunitat Valenciana existents a l'entrada en vigor de la Llei 10/2006 per constituir-se com a corporacions de dret públic.   
El Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana és aplicable als consells reguladors o òrgans de gestió de les figures de qualitat agroalimentària, que són les denominacions d'origen, indicacions geogràfiques, especialitats tradicionals garantides i agricultura ecològica que ja existisquen a la Comunitat Valenciana a l'entrada en vigor d'este decret o els creats després d'esta entrada en vigor que opten per constituir-se com a corporacions de dret públic.   
El decret esmentat definix els consells reguladors de la Comunitat Valenciana com a corporacions de dret públic que, amb caràcter general, subjecten la seua activitat al dret privat. Estan dotats de personalitat jurídica pròpia i de plena capacitat per al desenvolupament dels seus fins, i poden realitzar qualsevol classe d'actes de gestió i administració excepte en les actuacions que impliquen l'exercici de potestats o funcions públiques, en què han de subjectar-se al dret administratiu. I, finalment, en la disposició transitòria única es recull l'obligació d'adaptar l'estructura i la reglamentació, d'acord amb el que s'establix en este decret, en el termini d'un any, per part de tots els consells reguladors o òrgans de gestió ja constituïts la data d'entrada en vigor del decret.   
En el Decret 46/2010, de 12 de març, del Consell, pel qual es modifiquen l'apartat 4 de l'article 4; l'apartat 3 de l'article 6; els apartats 1, 3 i 5 de l'article 7; l'apartat 1 de l'article 8, i els apartats 2, 3, 4 i 5 de l'article 11 del Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana, que adapta el marc regulador perquè els organismes de certificació de producte puguen complir la norma europea UNE-EN 45379, es modifiquen determinats aspectes relacionats amb l'estructura de gestió dels consells reguladors o òrgans de gestió, homogeneïtza els òrgans de gestió de les figures de qualitat i s'adapten a la directiva de servicis.  
D'altra banda, en el Reglament (CE) núm. 510/2006, del Consell, de 20 de març de 2006, sobre la protecció de les indicacions geogràfiques i de les denominacions d'origen dels productes agrícoles i alimentaris, s'establixen els mecanismes de modificació dels plecs de condicions, establiment de controls oficials i els mecanismes de verificació.  
Per tot això que s'ha exposat, de conformitat amb les disposicions del Decret 222/2007, de 9 de novembre, del Consell, pel qual s'establixen normes relatives als consells reguladors o òrgans de gestió de les denominacions de qualitat de la Comunitat Valenciana en la seua redacció vigent, a proposta del Consell Regulador de la Indicació Geogràfica Protegida Cítrics Valencians i en l'exercici que em conferix la Llei 5/1983, de 30 de desembre, del Consell,  
ORDENE   
Article 1. Aprovació de la normativa específica de la Indicació Geogràfica Protegida Cítrics Valencians  
S'aprova el reglament de funcionament de la Indicació Geogràfica Protegida Cítrics Valencians, que conté l'annex II d'esta orde.   
Article 2. Adquisició de personalitat jurídica del Consell Regulador  
1. En el capítol XVII, titulat «La protecció dels sistemes de qualitat agroalimentària», de la Llei 10/2006, de 26 de desembre, de la Generalitat, de Mesures Fiscals de Gestió Administrativa i Financera i d'Organització a la Generalitat, es dota els consells reguladors i òrgans de gestió de personalitat jurídica pròpia.  
2. En el Decret 222/2007, de 9 de novembre, del Consell, es definix els consells reguladors de la Comunitat Valenciana com a corporacions de dret públic, dotats de personalitat jurídica pròpia i plena capacitat per al desenvolupament dels seus fins, que poden realitzar qualsevol classe d'actes de gestió i administració que, amb caràcter general, subjecten la seua activitat al dret privat.  
DISPOSICIÓ ADDICIONAL  
Única. Annex I. plec de condicions de la IGP Cítrics Valencians  
El plec de condicions detallat en l'annex I d'esta orde va ser objecte de la Resolució de 22 de setembre de 2010, de la Conselleria d'Agricultura Pesca i Alimentació, per mitjà de la qual es va adoptar la decisió favorable a la modificació del plec de condicions de la Indicació Geogràfica Protegida Cítrics Valencians publicat en el DOCV núm. 6372, de 8 d'octubre de 2010 (correcció d'errades en el DOCV núm. 6388, de 02.11.2010), i està en tràmit d'autorització i registre per la Comissió Europea.   
DISPOSICIÓ DEROGATÒRIA  
Única. Derogació normativa  
Queda derogada l'Orde de 21 de setembre de 2000, de la Conselleria d'Agricultura, Pesca i Alimentació, per la qual s'aprova el Reglament de la Indicació Geogràfica Protegida Cítrics Valencians i del seu consell regulador, com també totes les disposicions del mateix rang o d'un rang inferior que s'oposen a esta orde d'aprovació.  
DISPOSICIÓ FINAL  
Única. Entrada en vigor  
Este reglament entrarà en vigor l'endemà de la publicació en el Diari Oficial de la Comunitat Valenciana.   
València, 12 de novembre de 2010  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
Annex I  
Plec de condicions de la IGP Cítrics Valencians  
Pàgina web de la Conselleria d'Agricultura, Pesca i Alimentació de la Generalitat:   
http://www.agricultura.gva.es/web/web/guest/comercializacion/marcas-de-calidad/consejos-reguladores/c.r.i.g.p.citricos-valencianos  
Enllaç al plec de condicions penjat en el web de la Conselleria: http://www.agricultura.gva.es/web/c/document\_library/get\_file'uuid=1ac94101-86db-405a-b2ac-1c11e88fa325&groupId=16  
Annex II  
Reglament de funcionament de la IGP Cítrics Valencians  
Capítol I  
Disposicions generals  
Article 1. Extensió de la protecció  
1. La protecció atorgada per esta indicació geogràfica protegida serà la prevista en el Reglament (CE) núm. 510/2006, del Consell, de 20 de març de 2006, sobre la protecció de les indicacions geogràfiques i de les denominacions d'origen dels productes agrícoles i alimentaris, i en la resta de legislació aplicable, i s'estén al nom de la IGP Cítrics Valencians i al seu nom en castellà Cítricos Valencianos, al nom geogràfic dels termes municipals autoritzats que componen la zona de producció dels cítrics valencians, relacionats en la documentació de l'SGC, tant en l'etiquetatge com en qualsevol mitjà de presentació o publicitat.  
2. La IGP Cítrics Valencians no es podrà aplicar a una altra varietat de cítrics diferent de les autoritzades pel Consell Regulador i que es detallen en l'SGC.   
Queden protegides les expressions referides als grups de taronges, mandarines i llimes, les seues varietats i conreus acompanyats del nom geogràfic de la Indicació.  
Queda prohibida, en productes no protegits per l'SGC, l'ús de noms, marques, termes, etiquetes, logotips, denominacions de venda, dibuixos, expressions o signes que, per similitud fonètica o gràfica amb els protegits, puguen induir a confusió amb els que són objecte d'esta reglamentació, encara que per a això utilitzen els termes tipus, estil, gust, envasat a, origen de o altres d'anàlegs.   
Article 2. Òrgans competents  
1. La defensa i protecció de la IGP Cítrics Valencians i la dels productes emparats, l'aplicació del seu reglament, especificacions tècniques i requisits establits dins de la documentació del sistema de qualitat implantat i la vigilància del seu compliment, com també el foment i control de la qualitat dels productes emparats, queden encomanats al Consell Regulador de la IGP Cítrics Valencians, juntament amb les funcions que puguen exercir, dins de les seues competències, els organismes competents de la Generalitat i del ministeri corresponent del Govern central.  
2. El Consell Regulador aprovarà el manual de qualitat, normes tècniques, formats, procediments i la resta de documents elaborats dins de l'SGC, en aplicació de la norma de qualitat UNE EN 45727, «Criteris generals relatius a organismes de certificació de productes», o la norma que la substituïsca, que es posaran a disposició dels inscrits.  
Capítol II  
Règim jurídic del Consell Regulador  
Article 3. Definició  
1. El Consell Regulador és una corporació de dret públic, de les regulades per mitjà del Decret 222/2007, de 9 de novembre, del Consell, i la seua modificació, el Decret 46/2010, de 12 de març, del Consell, pels quals s'establixen normes relatives als consells reguladors o òrgans de gestió de les denominacions de qualitat de la Comunitat Valenciana i, per tant, dotada de personalitat jurídica pròpia i de plena capacitat d'obrar per al desenvolupament dels seus fins, que pot realitzar qualsevol classe d'actes de gestió i administració, amb caràcter general subjecta la seua activitat al dret privat, excepte en les actuacions que impliquen l'exercici de potestats o funcions públiques, en què ha de subjectar-se al dret administratiu.  
2. El Consell Regulador té base associativa privada sense ànim de lucre i, a més d'autonomia per a la seua gestió i organització, disposa d'autonomia econòmica.  
Article 4. Àmbit de competències del Consell Regulador  
1. El Consell Regulador és l'ens amb atribucions decisòries en les funcions que este reglament li encomana, d'acord amb el que es determina en la legislació vigent.  
2. L'àmbit de competències del Consell Regulador estarà determinat:  
a) En l'àmbit territorial: per la zona de producció de cítrics protegida.  
b) Quant als productes: pels protegits per la IGP.  
c) Quant als magatzems i les instal·lacions de condicionament i envasament: els inscrits en el registre corresponent.  
Article 5. Finalitats i funcions  
1. La finalitat del consell regulador o òrgan de gestió és la representació, la defensa, la garantia i la promoció dels productes emparats, com també el desenvolupament dels mercats.  
2. És missió principal del Consell Regulador aplicar els preceptes d'este reglament i vetlar pel seu compliment, per a la qual cosa exercirà les funcions previstes en este, en la documentació de l'SGC implantat i en la reglamentació vigent que s'hi aplique.   
El Consell Regulador vetlarà especialment per la promoció, difusió i propaganda dels cítrics protegits.  
El Consell Regulador queda expressament autoritzat per a la vigilància i el control dels cítrics protegits en instal·lacions autoritzades ubicades dins i fora de la zona de producció, així com als centres i botigues de distribució de productes protegits i que han sigut objecte de certificació.  
3. Per al compliment dels seus fins, el Consell Regulador, d'acord amb el Decret 222/2007, de 9 de novembre, del Consell, i la seua modificació, el Decret 46/2010, de 12 de març, del Consell:  
a) Proposarà el reglament de la seua indicació geogràfica protegida, que haurà de ser aprovat per la conselleria competent en matèria de política agroalimentària.  
b) Fixarà les normes tècniques i les possibles modificacions, atenent criteris de qualitat, rigor en el control i tradició.  
c) Elaborarà el manual de qualitat.  
d) Expedirà certificats d'origen i precintes de garantia, inclosa l'autorització de les etiquetes i contraetiquetes dels productes emparats per la IGP.  
e) Establirà els requisits que han de complir les etiquetes dels productes emparats en l'àmbit de les seues competències, i en controlarà l'ús en els productes protegits, a través dels servicis tècnics, en els aspectes que afecten la IGP.  
f) Gestionarà els registres definits en el reglament.  
g) Gestionarà les quotes obligatòries.  
h) Orientarà la producció i qualitat, promocionarà i informarà els consumidors sobre els productes emparats i les seues característiques específiques.  
i) Vetlarà pel compliment del seu reglament, i podrà denunciar qualsevol ús incorrecte d'este davant dels òrgans administratius o jurisdiccionals competents.  
j) Elaborarà estadístiques i estudis de producció, elaboració i comercialització dels productes emparats, tant per a ús intern com per a la seua difusió i coneixement general.  
k) Proposarà els requisits mínims de control a què s'han de sotmetre els operadors inscrits en els registres respectius per a totes i cada una de les seues fases de producció, transformació o elaboració i comercialització dels productes emparats, així com els mínims de control per a la concessió inicial i per al manteniment de la certificació.  
l) Si escau, establirà per a cada campanya, segons criteris de defensa i millora de la qualitat, i dins dels límits fixats per la norma tècnica i l'SGC, els rendiments, els límits màxims de producció o transformació o qualsevol altre aspecte de conjuntura anual que puga influir en eixos processos.  
m) Establirà acords marc de col·laboració amb altres organismes interprofessionals, i afavorirà acords col·lectius interprofessionals entre els diferents sectors inscrits en els seus registres, segons els criteris de defensa de la qualitat i promoció dels productes emparats.  
n) Elaborarà els pressupostos anuals.  
o) Vetlarà pel desenvolupament sostenible de l'àrea on es trobe ubicada la zona de producció.  
p) Establirà els mecanismes necessaris per a conéixer l'origen del producte i els processos de producció, transformació i comercialització.  
q) Les actuacions derivades de les activitats assignades al ple i lligades a decisions i criteris de certificació de producte/servici hauran de ser ratificades per l'òrgan de control, en la forma i el termini que s'establisca en el sistema de qualitat.  
Capítol III  
El Consell Regulador  
Article 6. Principis d'organització i funcionament   
1. L'estructura i el funcionament del consell regulador o òrgan de gestió seran democràtics, i en tot moment regiran els principis de representació paritària dels sectors, dels interessos econòmics dels sectors confluents i d'autonomia de gestió i organització dels processos electorals als seus òrgans rectors.  
2. El consell regulador o òrgan de gestió estarà integrat per les persones físiques o jurídiques degudament inscrites en els registres corresponents del consell regulador o òrgan de gestió que, de forma voluntària, manifesten el seu interés de formar-ne part.  
3. La conselleria competent en matèria de política agroalimentària, per mitjà de l'òrgan o l'entitat que a cada moment tinga atribuïda les funcions corresponents, exercirà la tutela administrativa del consell regulador o òrgan de gestió.  
4. Els actes realitzats pels òrgans en què s'estructura el Consell Regulador en actuacions subjectes al dret administratiu, en exercici de potestats públiques, podran ser recorreguts davant del superior jeràrquic a què estan adscrits.  
5. Els actes i acords del ple del Consell Regulador o del seu president subjectes al dret administratiu en exercici de potestats públiques podran ser objecte de recurs d'alçada davant del conseller competent en la matèria, de conformitat amb el que s'establix en la normativa de procediment administratiu.   
6. En tot allò no establit en este reglament respecte al funcionament del ple i de les comissions, s'aplicarà supletòriament allò que s'establix per als òrgans col·legiats en la normativa en vigor.  
Article 7. Composició del Consell Regulador   
1. L'organització mínima del consell regulador o òrgan de gestió estarà constituïda per:  
1.1. El ple, el qual, al seu torn, està format per:  
- El/la president/a.  
- El/la vicepresident/a.  
- El/la secretari/ària del ple.  
- Els vocals de cada registre.   
- El/la director/a general competent en matèria de qualitat agroalimentària, o qui este/a designe en qualitat de representant de la conselleria competent en matèria d'agricultura i alimentació, que formarà part del ple amb veu però sense vot.   
1.2. El comité de certificació, on estaran representats tots els interessos del producte/servici que cal certificar.  
1.3. Podrà comptar, també, amb un gerent i qualsevol altre òrgan que s'establisca en els seus estatuts.  
2. Els vocals de cada registre estan representats per:  
a) Sis vocals titulars inscrits en el Registre de Plantacions.  
b) Sis vocals titulars inscrits en el Registre de Magatzems i Instal·lacions de Condicionament i Envasament.  
Article 8. Criteris d'elecció dels vocals i dels seus representants legals  
1. L'elecció de les diferents candidatures presentades i la seua designació com a vocals en representació de cada un dels censos, així com l'elecció dels càrrecs de president i vicepresident, es realitzarà d'acord amb la legislació vigent. Per a totes les qüestions no previstes en este reglament, serà aplicable supletòriament la legislació electoral valenciana, i si no n'hi ha, la Llei Orgànica 5/1985, de 19 de juny, del Règim Electoral General.  
2. L'elecció dels vocals que figuren en els apartats a i b de l'article 7.2 es realitzarà per mitjà de sufragi universal directe i secret entre els inscrits en els registres corresponents.  
Els vocals a qui es referix l'article 7.2, apartats a i b, ho podran ser en representació de l'entitat que figura en el registre corresponent, amb designació prèvia de l'entitat.  
No poden presentar-se en cap dels censos candidatures en què qualsevol d'estes presente una persona jurídica amb el seu representant com a vocal titular i la mateixa entitat es presente per una altra candidatura com a suplent amb el mateix representant o un altre.  
3. Si cessa qualsevol vocal titular en qualsevol dels dos censos per la causa que siga de les previstes en este reglament (baixa de registre, impagament, expulsió, etc.), serà substituït pel seu suplent respectiu, si bé el mandat durarà fins que se celebren les eleccions següents. El nou vocal titular serà substituït pel candidat reserva del seu registre, en el supòsit d'haver resultat triada una candidatura única, o pel candidat més votat per darrere dels vocals electes, en el supòsit d'elecció per sufragi universal.   
En el cas de cessament d'un representant d'una persona jurídica en el càrrec de vocal titular o suplent, en qualsevol dels dos censos, i per les causes que siga en les matèries que regula este reglament (baixa personal, a petició de la persona jurídica, per infracció, etc.), l'entitat jurídica electa designarà un substitut, si bé el mandat del nou vocal titular o suplent durarà fins a la celebració de noves eleccions.  
El termini de presa de possessió dels vocals serà com a màxim d'un mes des de la seua designació o elecció i per això, fins eixe moment, el membre ixent continuarà en el seu càrrec.   
Si els representants de la candidatura electa (titular i suplent) renuncien al càrrec o no l'accepten en el termini previst en el paràgraf anterior, seran substituïts pel candidat reserva del seu registre en el supòsit d'haver resultat triada una candidatura única, o pel candidat més votat següent als vocals electes en el supòsit d'elecció per sufragi universal.  
4. La renovació del ple del Consell Regulador es farà cada quatre anys i els seus membres podran ser reelegits.  
5. En la presentació de candidats a president del Consell Regulador s'observarà el següent: els vocals electes seran automàticament candidats (podran autopresentar-se o ser presentats per algun altre vocal com a candidat); tres o més vocals electes podran presentar com a candidats persones que consideren idònies per al càrrec i hagen firmat un document d'acceptació.   
En el cas que el president estiga inscrit en el Consell Regulador, el vicepresident haurà de pertànyer a un registre diferent.  
El ple triarà president/a i vicepresident/a per mitjà de votació en què participarà, com a mínim, la mitat més un de la totalitat dels membres. President/a i vicepresident/a seran els que obtinguen les tres quartes parts dels vots emesos. En el cas que ningú obtinga la mencionada quantitat de vots, s'efectuarà una segona votació, i en resultarà triat el qui obtinga la majoria simple d'entre aquells dos que hagen obtingut el nombre més gran de vots en la primera votació. Si després d'esta segona votació persistix l'empat en vots, es designarà president/a i vicepresident/a el qui resulte d'efectuar un sorteig entre els dos que van obtindre majoria simple en la primera votació i, a més, van empatar en la segona votació.  
En el supòsit que el president siga triat entre els vocals electes, deixarà el seu lloc de vocal titular, que ocuparà el seu suplent respectiu.  
El vicepresident sempre és triat entre els vocals electes i, per tant, deixarà el seu lloc al seu suplent respectiu.  
6. La duració del mandat del/de la president/a serà de quatre anys, i podrà ser reelegit/ida. El/La president/a cessarà:  
a) en expirar el terme del seu mandat,  
b) a petició pròpia, una vegada acceptada la seua dimissió, o  
c) Per pèrdua de confiança del ple del Consell Regulador manifestada en votació secreta per majoria, almenys, de tres quartes parts dels seus membres i ratificació posterior de la conselleria competent.  
7. En el cas de cessament o defunció, el ple del Consell Regulador, en el termini de dos mesos, proposarà a la conselleria competent en matèria d'agricultura i alimentació, d'acord amb la legislació vigent i este reglament, la designació d'un/a nou/nova president/a, el mandat del/de la qual serà només pel temps que li reste al/a la president/a anterior.  
8. Les sessions del Consell Regulador en què s'estudie la proposta de nou/nova president/a, seran presidides pel/per la vicepresident/a, al/a la qual correspon substituir el/la president/a en absència seua i assumir les seues funcions i aquelles altres que específicament acorde el ple del Consell Regulador.  
9. Causarà baixa el vocal que per tres sessions consecutives o cinc d'alternes done lloc a absències injustificades en el ple del Consell Regulador, i queden reflectides en les actes corresponents de l'organisme. En el cas de persona jurídica, serà substituït per un altre representant designat per la persona jurídica electa, i en el cas de ser el titular persona física, serà substituïda pel vocal suplent.  
Article 9. Funcions del/de la president/a  
Correspon al/a la president/a:  
a) Representar el Consell Regulador. Esta representació podrà delegar-la de manera expressa en els casos que siga necessari i en les persones que designe.  
b) Complir i fer complir les disposicions legals i reglamentàries.  
c) De conformitat amb els acords del Consell Regulador, administrar els ingressos i gestionar els fons, a més d'ordenar els pagaments corresponents.  
d) Convocar i presidir les sessions del Consell, assenyalar-ne l'orde del dia, sotmetre a la seua decisió els assumptes de la seua competència i ordenar l'execució dels acords adoptats.  
e) Proposar al Consell Regulador la contractació, suspensió o renovació del seu personal.  
f) Informar els organismes superiors de les incidències que en la producció i mercat es produïsquen.  
g) Remetre a la conselleria competent en matèria d'agricultura i alimentació els acords que, per a compliment general, acorde el Consell en virtut de les atribucions que li conferix este reglament i aquells que per la seua importància estime que han de ser coneguts per la conselleria.  
h) Organitzar i dirigir els servicis.  
i) Organitzar el règim interior del Consell.  
j) Totes les funcions que li siguen que atribuïdes per acord adoptat pel mateix ple del Consell, per la conselleria competent en matèria d'agricultura i alimentació o pel ministeri competent en matèria d'agricultura i alimentació.  
Article 10. Funcions del/de la vicepresident/a  
Correspon al/a la vicepresident/a substituir el/la president/a en absència seua i assumir les funcions que este/a li delegue, així com les que específicament acorde el Consell Regulador.  
Article 11. Reunions del Consell Regulador, convocatòries i adopció d'acords  
1. El ple del Consell Regulador es reunirà amb caràcter ordinari com a mínim una vegada al trimestre, i amb caràcter extraordinari en qualsevol moment, amb la convocatòria prèvia del/de la president/a o a petició, almenys, de la mitat dels vocals. En tot cas, el Consell es podrà constituir quan estiga present la totalitat dels seus membres i així ho acorden per unanimitat.  
2. La convocatòria es farà per mitjà de carta enviada per correu convencional, electrònic o fax, amb especificació de l'orde del dia, almenys amb quatre dies d'antelació. En cas de necessitat, quan així ho requerisca la urgència de la reunió, es convocaran els vocals per telegrama, correu electrònic, fax o qualsevol altre mitjà que deixe constància de la seua recepció amb vint-i-quatre hores d'antelació, com a mínim.  
3. Els acords es prendran per majoria dels membres presents, i per a la seua validesa serà necessari que estiguen presents més de la mitat dels components del Consell Regulador. En cas d'empat, decidirà el vot del/de la president/a.  
No podrà ser objecte de deliberació o acord qualsevol assumpte que no figure en l'orde del dia, llevat que hi haja quòrum de membres per a realitzar el ple i, una vegada acordat per unanimitat i declarat com d'urgència l'assumpte a tractar, s'incloga en l'orde del dia.  
4. Quan un titular no hi puga assistir, ho notificarà al Consell Regulador i al seu suplent perquè, si escau, el substituïsca, i cap vocal titular o suplent podrà delegar la seua representació a una altra persona o representant, ni el seu dret de vot en un altre vocal de cap dels dos censos o en el president.  
5. Els càrrecs del Consell Regulador no tindran remuneració, sense perjudici del dret al cobrament de les despeses que l'exercici d'estos puga comportar.  
6. Per a resoldre qüestions de tràmit, o en els casos en què s'estime necessari, podran constituir-se comissions permanents que estaran formades, almenys, pel/per la president/a del Consell Regulador i tres vocals titulars del ple del Consell Regulador (en estes comissions sempre estaran representats els interessos del Registre de Plantacions i de Magatzems i Instal·lacions de Condicionament i Envasament); poden ser membres de les comissions, sempre que així s'aprove per part del ple, persones no inscrites en els diferents registres, però que per la seua experiència hi poden aportar saviesa i coneixements. En la sessió en què s'acorde la constitució d'una comissió permanent s'acordaran també les missions especifiques que li competixen i les funcions que exercirà. Totes les conclusions que adopte la comissió permanent seran comunicades al ple del Consell perquè ajuden als seus components a decidir sobre les qüestions en què ha participat la Comissió, en la primera reunió que se celebre.  
Article 12. Secretari del ple i personal del Consell Regulador  
1. El Consell Regulador tindrà un secretari del ple designat per ell a proposta del/de la president/a, del qual dependrà directament, i assistirà a les sessions amb veu però sense vot, excepte si el nomenament recau en un dels membres del Consell, i en este cas assistirà amb veu i vot.  
2. Les comeses específiques del secretari seran, entre altres:  
a) Assistir a les sessions del Consell i estendre les actes.  
b) Expedir els certificats.  
c) Les funcions que li encomane el president relacionades amb els assumptes de la competència del Consell Regulador.  
3. Al vocal més jove, entre tots els vocals que formen el ple del Consell Regulador, li correspon substituir el secretari en absència seua, sense pèrdua de la seua condició de vocal titular, i assumir les funcions d'este per a la sessió de ple en què el substituïsca.  
4. Per al compliment dels seus fins, el Consell Regulador comptarà amb el personal necessari d'acord amb la plantilla aprovada per este i que figurarà dotada en el seu pressupost.  
5. En el cas que el Consell Regulador compte amb amb un/una gerent, exercirà les funcions que li hagen sigut assignades i respondrà de la seua gestió davant del Consell Regulador.  
6. El Consell Regulador determinarà la manera d'efectuar la vigilància del compliment de tot allò que s'exigix en este reglament, com també d'aquells processos i fases de producció, condicionament, elaboració i comercialització que afecten la qualitat i bona imatge del producte emparat.   
7. A tot el personal del Consell Regulador li serà aplicable la legislació laboral, i podran regir-se per les mateixes normes establides en el conveni col·lectiu del personal laboral al servici de la Generalitat Valenciana per mitjà dels procediments d'adhesió o extensió de convenis recollits en la normativa corresponent, i sense perjudici del que puga derivar de la seua pròpia legislació col·lectiva. En cap cas este personal del Consell Regulador tindrà la consideració de personal al servici de l'administració de la Generalitat.  
Al personal del Consell Regulador li seran aplicables les clàusules de confidencialitat que, si és el cas, s'adopten, establides en l'SGC implantat. En qualsevol cas, es garantiran les condicions d'imparcialitat del personal actuant, la seua independència i objectivitat respecte als interessos del Consell Regulador i la competència de les persones físiques i jurídiques responsables de les funcions que li hagen sigut assignades per al lloc de treball contractat.  
Article 13. Tutela administrativa  
1. La tutela administrativa exercida per la conselleria competent en matèria d'agricultura i alimentació, en particular per l'òrgan o entitat que a cada moment tinga atribuïdes les funcions corresponents, comprén el control de la legalitat dels actes i acords dels seus òrgans de govern subjectes al dret administratiu, la resolució dels recursos administratius contra els actes dictats en l'exercici de les seues funcions públiques i el control de la legalitat de les altres actuacions que es preveuen en este decret i disposicions que el despleguen, llevat de les decisions sobre la certificació o desqualificació de productes, a l'efecte de garantir la independència en la presa de decisions de l'òrgan de control i certificació.  
2. Als efectes de l'apartat anterior, estan subjectes al dret administratiu les funcions enumerades en les lletres d, e, f, g i l de l'apartat 3 de l'article 5 de l'annex II.  
Article 14. Recursos econòmics  
1. El finançament del Consell Regulador s'efectuarà amb els recursos següents:  
a) Les quotes obligatòries que aprove el ple del Consell Regulador i que s'aplicaran:  
1. Per superfície de les parcel·les inscrites.   
2. Per magatzems i instal·lacions de condicionament i envasament inscrites.  
3. Per cada precinte o contraetiqueta.  
4. Quotes per al desenvolupament d'accions promocionals.   
5. Per expedició de certificats.  
Les quotes les podrà modificar el Consell Regulador cada campanya, amb prou anterioritat per a poder ser aplicades des de les primeres inscripcions de la campanya, per unanimitat dels membres presents en la convocatòria, i necessàriament amb l'assistència com a mínim de tres quartes parts dels membres del Consell Regulador.  
Els subjectes passius de cada una de les exaccions són:   
De la a.1, els titulars de les explotacions inscrites. En el cas dels magatzems i les instal·lacions de condicionament i envasament que realitzen la inscripció pels seus socis o productors, seran les encarregades de satisfer estes quotes.  
De la a.2, a.3 i a.4, els titulars dels magatzems i les instal·lacions de condicionament i envasament inscrites que expedixen cítrics certificats als mercats.  
De la a.5, qualsevol dels titulars inscrits en els registres del Consell Regulador.  
b) Les subvencions, llegats, donatius i la resta d'ajudes que es puguen percebre.  
c) Els béns que constituïxen el seu patrimoni, i els productes i venda d'este.  
d) El cobrament dels drets que reglamentàriament s'establisquen per la prestació de servicis.   
e) La prestació de servicis a tercers dins de les competències i servicis establits pel Consell Regulador.  
f) Les quantitats que puguen percebre en concepte d'indemnització per danys i perjudicis ocasionats al Consell Regulador o als interessos que representa.   
g) Amb les aportacions, que pot fixar el Consell Regulador, a les empreses autoritzades per a l'ús del logotip i mencions d'esta indicació geogràfica protegida.   
h) Qualssevol altres que els corresponga percebre d'acord amb el marc legal vigent.  
2. L'impagament, passats tres mesos de la meritació, de les quantitats relatives als apartats a i d de l'article 14.1, serà motiu de baixa del subjecte passiu corresponent, en el registre corresponent del Consell Regulador.   
La gestió dels ingressos i despeses que figuren en els pressupostos correspondrà al Consell Regulador.  
Capítol IV   
Registres  
Article 15. Competència   
Correspon al Consell Regulador autoritzar la inscripció de noves parcel·les i magatzems i instal·lacions de condicionament i envasament en els registres, instruir els expedients disciplinaris incoats contra els inscrits que incomplisquen els acords establits i aplicar les sancions corresponents, realitzar les accions necessàries per al compliment de les finalitats de la IGP, representar-la per mitjà del seu president i, en general, qualsevol altra competència que li atribuïsca este reglament o la legislació vigent.  
Article 16. Registres del Consell Regulador  
El Consell Regulador de la IGP portarà els registres següents:  
a) Registre de Plantacions.  
b) Registre de Magatzems i Instal·lacions de Condicionament i Envasament.  
Article 17. Inscripció en registre  
1. Les peticions d'inscripció es dirigiran al Consell Regulador facilitant les dades, els documents i els comprovants oportuns que s'establisquen.  
2. En el Registre de Plantacions s'inscriuran totes les parcel·les que estiguen situades dins de la zona de producció i estiguen plantades amb les varietats a què es fa referència en el plec de condicions de la IGP Cítrics Valencians i la producció de les quals desitge acollir-se a la IGP. La informació necessària per a la inscripció de les parcel·les i el seu procediment s'establirà en l'SGC.   
3. El Consell Regulador denegarà les inscripcions que no s'ajusten als preceptes d'este reglament o a les normes complementàries establides en l'SGC, o als acords adoptats pel Consell sobre condicions complementàries de caràcter tècnic i sanitari que hagen de posseir les plantacions i les instal·lacions de condicionament i envasament. El procediment fins a la denegació quedarà previst en normes de règim intern del Consell Regulador, i estarà d'acord amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. En el Registre de Magatzems i Instal·lacions de Condicionament i Envasament s'inscriuran totes les situades a la zona de producció que es dediquen a l'emmagatzemament, el condicionament i l'envasament dels cítrics emparats, fent constar la informació necessària que figura en l'SGC. També podran ser objecte d'inscripció les instal·lacions dedicades únicament a l'envasament situades fora de la zona geogràfica delimitada, ja que la qualitat, la garantia de l'origen i el control queden en tot moment salvaguardats.   
Els models d'etiquetes que cal utilitzar per a la comercialització del producte emparat estan regulats pel Consell Regulador en les seues especificacions tècniques. A més de l'obligatorietat de complir allò que estipula el Consell Regulador, el seu ús per part dels inscrits estarà supeditat al compliment de la legislació vigent en matèria d'etiquetatge, que és responsabilitat de l'envasador.   
Article 18. Vigència i voluntarietat del registre  
1. Per a la vigència de les inscripcions en els registres corresponents serà indispensable complir en tot moment els requisits que imposa este capítol, i caldrà comunicar al Consell Regulador qualsevol variació que afecte les dades subministrades en la inscripció quan esta es produïsca. En conseqüència, el Consell Regulador podrà suspendre o anul·lar les inscripcions quan els seus titulars no s'ajusten a les prescripcions. El Consell Regulador podrà efectuar inspeccions periòdiques per a comprovar l'efectivitat de tot allò que es disposa en este article a través de l'SGC.  
Totes les actuacions esmentades en este apartat quedaran previstes en normes de règim intern del Consell Regulador, i estaran d'acord amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Totes les inscripcions en els diferents registres seran renovades en el termini i de la manera que determine el Consell Regulador en l'SGC.  
3. La inscripció en els registres és voluntària, igual que la baixa corresponent, llevat que esta siga conseqüència de la resolució d'un procediment sancionador (baixa involuntària). Una vegada produïda esta última, la raó social o la persona física afectada per la decisió se sotmetrà a les condicions aprovades en el ple del Consell Regulador, que figuraran en l'SGC, quant a la nova inscripció de l'entitat en el Consell Regulador.   
Capítol V  
Drets i obligacions  
Article 19. Titulars dels drets i obligacions  
1. Només poden considerar-se protegits per la IGP els cítrics procedents de parcel·les inscrites en el Registre de Plantacions, manipulats pels magatzems i instal·lacions de condicionament i envasament inscrits en el registre corresponent i que complisquen les normes exigides en este reglament i en la documentació específica de l'SGC implantat.  
2. El dret a l'ús de les mencions, noms, marques i logotips de la IGP en propaganda (catàlegs comercials, fullets, tarifes d'ofertes, etc.), publicitat (estàtica, audiovisual, mitjans de transport, telemàtica, etc.), documentació (informes, factures, cartes, contractes, etc.), material d'envasament (caixes expositores, caixes exteriors, cubs, calaixos, envasos alimentaris, precintes o anells, etiquetes, etc.) és exclusiu del Consell Regulador, el qual podrà autoritzar-ne l'ús als magatzems i les instal·lacions de condicionament i envasament inscrits amb les condicions d'ús que, si és el cas, establisca. El Consell Regulador vetlarà pel bon ús dels símbols i les llegendes identificatives de la IGP, i establirà, en conseqüència, un manual d'ús del distintiu.   
3. Els titulars de les parcel·les i dels magatzems d'instal·lacions de condicionament i envasament inscrits en els registres queden obligats al compliment de les disposicions d'este reglament i la resta d'especificacions tècniques de l'SGC que, dins de les seues atribucions, dicte el Consell Regulador, la conselleria competent en matèria d'agricultura i alimentació de la Generalitat i el ministeri competent en matèria d'agricultura i alimentació, com també a satisfer les quotes que els corresponguen.   
Article 20. Logotips, marques i etiquetes  
1. El Consell Regulador adoptarà i registrarà un logotip com a símbol d'identificació de la IGP, que obligatòriament haurà d'acompanyar els productes protegits.  
2. Els cítrics protegits pel Consell Regulador es comercialitzaran únicament en els envasos autoritzats, que aniran proveïts d'una contraetiqueta numerada, expedida, autoritzada i controlada pel Consell Regulador.  
3. El Consell Regulador portarà un control de les etiquetes per a evitar imitacions que puguen desprestigiar la IGP.  
4. En les etiquetes figurarà obligatòriament el nom de la Indicació Geogràfica Protegida Cítrics Valencians en lloc visible i ben destacat. A més, hi figuraran les dades que, amb caràcter general, determine la legislació establida a este efecte, el compliment de la qual és responsabilitat dels magatzems i instal·lacions de condicionament i envasament.  
5. Serà denegada la sol·licitud d'aprovació de les etiquetes i envasos que per qualsevol causa puguen donar lloc a confusió al consumidor. També podran ser anul·lades les autoritzacions d'altres ja concedides anteriorment, quan hagen variat les circumstàncies de les empreses propietàries, amb audiència prèvia de les entitats interessades.  
Article 21. Control de les parcel·les i instal·lacions  
1. El Consell Regulador controlarà en cada campanya les quantitats de cítrics emparats per la IGP, expedits per cada titular inscrit en el Registre de Magatzems i Instal·lacions de Condicionament i Envasament, d'acord amb les quantitats de cítrics procedents de parcel·les inscrites.  
2. En l'SGC quedarà definida la forma com el Consell Regulador durà a terme controls i la forma i terminis en què cal presentar les declaracions de producte emparat i comercialitzat.  
3. Les declaracions a què es fa referència en l'apartat 2 d'este article tenen efectes merament estadístics, i per això només es podrà facilitar i publicar en forma numèrica, sense cap referència de caràcter individual.  
4. La periodicitat i la forma de dur a terme els controls per part dels veedors del Consell Regulador quedaran definits en la documentació de l'SGC implantat.  
5. Els inscrits es comprometen a permetre als veedors del Consell Regulador l'accés a les explotacions i instal·lacions, així com a facilitar el seu treball.  
Capítol VI  
Sistemes de control i certificació  
Article 22. Sistemes de control i certificació  
1. El control i la certificació els exercirà un òrgan de control integrat en el Consell Regulador o subcontractat, i complirà els requisits establits en e l'SGC, d'acord amb la norma UNE-EN-45798 o la norma que la substituïsca, i estarà acreditat per ENAC.   
2. Les funcions essencials de l'òrgan de control seran proporcionar als operadors condicions de competència lleial, així com garantir la protecció dels consumidors i el compliment del principi de veracitat i demostrabilitat de la informació que figure en l'etiquetatge, és a dir, certificar quan siga procedent el compliment per part dels magatzems i les instal·lacions de condicionament i envasament del reglament de la IGP, d'acord amb els principis i criteris de la norma UNE-EN-45278 o la norma que la substituïsca.  
3. Al personal adscrit a este òrgan li serà aplicable la legislació laboral, i es podrà regir per les mateixes normes establides en el conveni col·lectiu del personal laboral al servici de la Generalitat Valenciana, per mitjà dels procediments d'adhesió o extensió de convenis recollits en la normativa corresponent, i sense perjudici del que es puga derivar de la seua pròpia negociació col·lectiva. En cap cas este personal del Consell Regulador tindrà la consideració de personal al servici de l'administració de la Generalitat.   
4. L'òrgan de control estarà constituït per un director de certificació i un cos de veedors, i en l'exercici de la seua activitat de certificació actuarà sota la supervisió del Comité de Certificació.  
La qualificació i supervisió de l'actuació del personal tècnic del cos de veedors es regularà en l'SGC.  
En l'SGC es detallaran les normes per a la constitució i funcionament dels sistemes de control i certificació.  
5. El Consell Regulador confeccionarà i aprovarà el manual de qualitat, les normes tècniques, els procediments, els formats i la resta de documents propis del sistema de certificació dins de l'SGC en aplicació de la norma UNE-EN-45548 «Criteris generals relatius a organismes de certificació de producte» o la norma que la substituïsca. El reglament, procediment de funcionament del comité i de certificació hauran de ser degudament ratificats pel Comité de Certificació. El sistema de qualitat s'informarà del Comité de Certificació i de la conselleria competent en matèria d'agricultura i alimentació.   
La documentació relativa a la regulació de les activitats pròpies de l'òrgan de control quedarà recollida en l'SGC, que serà de coneixement general i estarà a disposició de tots els magatzems i instal·lacions de condicionament i envasament inscrits en la IGP.  
6. El manual de qualitat descriurà de forma general el sistema de funcionament del Consell Regulador, en compliment dels requisits de la norma UNE-EN-45576 o la norma que la substituïsca.  
7. L'òrgan de control i certificació posseirà l'estabilitat financera i els recursos necessaris per al seu funcionament, i complirà el requisit de suficiència financera a què en este sentit obliga la norma UNE-EN-45123 o, si s'escau, obligue la norma que la substituïsca.  
8. El Consell Regulador podrà optar per externalitzar este servici contractant un organisme independent de control acreditat per ENAC.   
Article 23. El Comité de Certificació, el seu director tècnic i el personal de control  
1. En el si del Consell Regulador s'establirà un Comité de Certificació. És el servici de l'entitat encarregat de vetlar per la imparcialitat de les actuacions del Consell Regulador, supervisa els processos i activitats de certificació, la seua labor és fonamentalment auditar i ratificar, si escau, les decisions de certificació emeses pel director tècnic quant a la certificació de cítrics objecte de protecció. El director tècnic és el responsable de qualificar, si escau, i emetre els certificats de conformitat de tot allò que este reglament i la documentació relativa a l'SGC desplegat exigixen. El Comité de Certificació executa les seues funcions amb total autonomia, i és sobirà en les seues decisions.  
2. Per a les funcions de control i/o certificació que duga a terme el Consell Regulador en qualsevol dels aspectes afectats per este reglament o per la legislació vigent, podran comptar amb personal propi o optar per subscriure els servicis d'entitats alienes al mateix Consell. En qualsevol cas, es garantixen les condicions d'imparcialitat del personal actuant, la seua independència i objectivitat respecte als interessos objecte de control i la competència tècnica de les persones físiques i jurídiques responsables del control.  
3. El ple del Consell Regulador aprovarà els requisits, les normes i les especificacions tècniques de control i/o certificació que calga aplicar, i el director tècnic establirà la manera d'efectuar-ne la vigilància i el control i del compliment de tot allò que s'exigix en este reglament quant a la certificació de cítrics a protegir i al seu control en els processos i fases de producció, envasament, condicionament, etiquetatge i comercialització que afecten la qualitat i bona imatge del producte emparat.  
4. En este sentit, el Consell Regulador es compromet a facilitar la documentació necessària per a l'estudi dels diferents expedients (registre de certificats emesos, decisions adoptades i dictàmens de certificació llançada, registre de reclamacions i/o recursos presentats, etc.), així com la documentació complementària necessària, en el cas que el Comité la reclame.  
5. Amb esta finalitat, el Comité de Certificació comptarà amb una estructura, amb persones amb competència tècnica per a avaluar tota la informació que demane el Comité per a exercir la seua labor amb independència i imparcialitat respecte dels interessos sobre els quals es dictaminen. Per això, en esta estructura hi haurà un equilibri d'interessos on no en predomine cap i amb una sistemàtica de treball que s'ha de seguir per a la presa de decisions que mantinga l'objectivitat necessària respecte a les funcions tècniques previstes en l'SGC. L'estructura, tant en composició i funcionament com pel que fa a la sistemàtica a seguir en la presa de decisions, està degudament descrita en la documentació de l'SGC que ha d'aplicar el Consell Regulador.  
6. En el cas que els acords, consells, opinions o comentaris del Comité de Certificació no siguen tinguts en compte pel ple del Consell Regulador o la seua direcció, el Comité informarà ENAC d'esta situació.   
Article 24. Acords, publicitat i recursos  
1. Els acords del Consell Regulador que no tinguen caràcter particular i afecten una pluralitat de subjectes, es notificaran per mitjà de circulars als seus titulars per qualsevol dels mitjans comunicatius que facilite el justificant de recepció, i estes circulars s'exposaran en les seues plataformes telemàtiques de comunicació. El Consell Regulador podrà modificar les mesures anteriors per les que considere més convenients, amb vista a aconseguir la màxima publicitat en els seus acords.  
2. Els acords i les resolucions que prenga el Consell Regulador que no estiguen relacionats amb les activitats de certificació seran recurribles, en tot cas, davant de la conselleria competent en matèria d'agricultura i alimentació de la Generalitat.  
3. El Consell Regulador podrà acudir als tribunals de justícia per a instar allò que convinga al seu dret en defensa de la IGP.  
Capítol VII  
Infraccions i Sancions  
Article 25. Infraccions. Sancions i procediments  
Quant a les infraccions i les sancions, caldrà ajustar-se a la normativa sectorial corresponent, juntament amb la d'aplicació general, com també a les disposicions d'este reglament i de les normes internes del Consell Regulador.


Còpia Permalink ELI